Κωνωπίνα Αιτωλοακαρνανίας

Η Κωνωπίνα ή Κονοπίνα βρίσκεται στο κέντρο του ορεινού Ξηρομέρου, στο νομό Αιτωλοακαρνανίας σε υψόμετρο 363 περίπου μέτρα, και ανήκει ως Τοπικό Διαμέρισμα στο διευρυμένο Δήμος Ακτίου - Βόνιτσας με έκταση 24.470 στρέμματα και πληθυσμό 403 άτομα κατά την τελευταία απογραφή του 2011.

 Γεωγραφία - Ιστορία 
Η Κονοπίνα περιβάλλεται από τα χωριά Κατούνα, Κομπωτή, Αετό, Παπαδάτου. Το χωριό είναι χτισμένο ανατολικά και αγνάντια από τα Ακαρνανικά όρη και δυτικά της λίμνη Αμβρακίας. Το 1912 ο οικισμός αναφέρεται ως Κωνοπίνα και γίνεται σύσταση κοινότητας Κωνοπίνας με την απόσπασή του από το δήμο Εχίνου ενώ το 1940 το όνομά του διορθώνεται σε Κονοπίνα.

Ο Πολύβιος αναφέρει επακριβώς τα ακόλουθα: "Κωνώπα: Μικρή πόλη της Αιτωλίας στην πεδιάδα του Αχελώου, κοντά στον μικρό ποταμό Κυάθο".

Κατά τον Στράβωνα το 287-280 π.χ. ο Βασιλιάς της Αιγύπτου Πτολεμαίος Β΄ ο Φιλάδελφος  μετονόμασε την πόλη αυτή σε Αρσινόη, προς τιμή της αδελφής και συζύγου του.

 Εκκλησίες 
Η κεντρική εκκλησία της Κωνωπίνας είναι αφιερωμένη στα Εισόδια της Θεοτόκου ενώ στο χωριό υπάρχουν και δύο αξιόλογοι αρχιτεκτονικά ναοί, αυτοί των Αγίων Αποστόλων και του Αγίου Ευθυμίου, και οι δύο από το 1700 περίπου. 

 Πολιτιστικός Σύλλογος - Κωνωπίνας 
Το 1982  ιδρύθηκε ο Σύλλογος Κωνωπινιωτών Ξηρομέρου  "Οι Δώδεκα Απόστολοι"

Ο σύλλογος διαθέτει χορευτικό τμήμα , το οποίο έχει πλούσια δραστηριότητα, καταγράφοντας σπουδαία πορεία, αποκομίζοντας διακρίσεις, βραβεύσεις κλπ για την παρουσία του σε πληθώρα πολιτιστικών  και ψυχαγωγικών εκδηλώσεων όπως:

- Θέατρο Δόρα Στράτου,

- Εορταστικές εκδηλώσεις, για την Επέτειο της Εξόδου της Ηρωικής Φρουράς του Μεσολογγίου, στην Αθήνα

- Εκδηλώσεις Ομοσπονδίας Πολιτιστικών Συλλόγων Ξηρομέρου - Ανταμώματα Ξηρομεριτών, (Αναφορικά με τις εκδηλώσεις της (Ο.Π.ΣΥ.Ξ), Ο ΣΥΛΛΟΓΟΣ ΚΩΝΩΠΙΝΙΩΤΩΝ

- Χοροεσπερίδες, συνεστιάσεις, εκδρομές ψυχαγωγικού χαρακτήρα. - Εκδηλώσεις Παναιτωλοακαρνανικής Συνομοσπονδίας Πολιτιστικών Συλλόγων (ΠΑΝ.ΣΥ.) . - Εκδηλώσεις διαφορών Πολιτιστικών Συλλόγων κ.α. φορέων και την 31-12-2004 φτάνοντας στο απόγειο της καταξίωσής του, προσκεκλημένο από την Προεδρία της Ελληνικής Δημοκρατίας, έψαλλε τα πατροπαράδοτα πρωτοχρονιάτικα κάλαντα στον Πρόεδρο της Ελληνικής Δημοκρατίας κ. Κωστή Στεφανόπουλο ! Οι εμφανίσεις του Χορευτικού μας πραγματοποιούνταν αφιλοκερδώς όπου έχουν προσκληθεί. Επίσης σημαντικό επίτευγμα είναι η  επιτυχής έκδοση της εφημερίδας τα «ΝΕΑ της Κωνωπίνας» που εκδίδεται εδώ και 14 χρόνια. 

Σπήλαιο Κωνωπίνας 
Στο κέντρο του χωριού βρίσκεται το Σπήλαιο Κωνωπίνας. Ανακαλύφθηκε τυχαία το 1982, κατά τη διαδικασία εκσκαφής θεμελίων οικίας. Το επόμενο έτος πραγματοποιήθηκε η πρώτη αποστολή από ομάδα σπηλαιολόγων υπό τη διεύθυνση της Άννας Πετροχείλου. Ακολούθησαν δύο ακόμα επιστημονικές αποστολές αρκετά χρόνια αργότερα,το 1991 και το 1993. Σε αναφορές τους, κάνουν λόγω πως πρόκειται για ένα σπήλαιο με καταπληκτικό διάκοσμο. Ειδικότερα δε, ο σπηλαιολόγος- γεωλόγος Σ. Κίρδης αναφέρει πως το σπήλαιο παρουσιάζει μεγάλο επιστημονικό ενδιαφέρον.520greeks.com, αξιοθέατα, Σπήλαιο Κωνωπίνας

 Παραπομπές 

 Πηγές 
Η « ΕΛΛΗΝΙΚΗ ΕΓΚΥΚΛΟΠΑΙΔΕΙΑ» του Εκδοτικού Οίκου «ΧΑΡΗ ΠΑΤΣΗ»
Νίκος Θεοδ. Μήτση "Η ΚΩΝΩΠΙΝΑ ΣΤΗΝ ΕΠΑΝΑΣΤΑΣΗ ΤΟΥ 1821",  έκδοση Σύλλογος  Κωνωπινιωτών  Ξηρομέρου «Oι Δώδεκα Απόστολοι», Αθήνα 2007.
https://konopina.blogspot.com/

Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Ακτίου - Βόνιτσας